**Par ko padomāt, gatavojot pieteikumus VKKF mērķprogrammas “Programmas “Latvijas skolas soma” satura radīšana” projektu konkursam**

Sagaidot **pārdomātas, radošas un mūsdienīgas, profesionāli veidotas kultūras norises**, kas papildinātu daudzveidīgo skolēniem domāto kultūras pieredžu klāstu programmas “Latvijas skolas soma” ietvaros, aicinām projektu iesniedzējus pārdomāt virkni jautājumu, kas izkristalizējušies no līdzšinējās pieredzes.

**Vai projekta rezultātā izveidotā kultūras norise ietver skaidru, mākslinieciskiem izteiksmes līdzekļiem izteiktu saturisko vēstījumu?**

Kas ir tas vēstījums, tā ziņa, ko jūs vēlaties nodot skolēniem; par ko mudināsiet domāt, diskutēt, izzināt tālāk vai plašāk?

Vai norisē iekļautais saturs sasaistīts ar aktualitātēm noteikta vecuma bērnu vai jauniešu dzīvē, ar sabiedriski nozīmīgām norisēm, ar vērtībām, kas saglabājas pāri laikiem un rosina domāt par dažādos laikos kopīgo un atšķirīgo? Ja norises saturu veido vēsturisks materiāls vai cita specifiska informācija, aicinām konsultēties un sadarboties ar konkrēto nozaru ekspertiem, muzejiem vai citām institūcijām, kas var nodrošināt drošticamas informācijas pieejamību.

Vai saturs un izvēlētā forma raisa emocionālo līdzpārdzīvojumu un sekmē izziņas procesu, atklāj atšķirīgas situācijas, mudina saskatīt pretrunīgus jautājumus, attīsta kritisko domāšanu, radošu problēmu risināšanu, medijpratību un empātiju?

Vai vēstījums nav didaktisks, kategorisks?

**Kāda būs kultūras norises forma un izmantotie izpausmes līdzekļi?**

Vai jaunradītajā kultūras norisē apvienosies dažādu kultūras nozaru izpausmes līdzekļi?

Kas no mākslinieciskās izpausmes līdzekļiem skolēniem varētu būt pazīstams un kas būs jaunums; kā ar to iepazīstināsiet?

Vai norisē izmantotie interaktīvie elementi, ja tādi ir, ir jēgpilni un rosina intelektuālo aktivitāti?

Vai teksti, ja tādi ir, ir trāpīgi, loģiski, piesaista uzmanību, bet nav pārspīlēti bērnišķīgi (piemēram, mazāko klašu skolēniem) vai necenšas atdarināt jauniešu lietoto slengu?

Vai norises ilgums izvēlēts, ņemot vērā skolēnu vecumposmu, uzmanības noturību un skolas dienas ritmu (mobilajām norisēm)?

Pārliecinieties, ka norise nav zināšanu pārbaude, nevajadzīga sacensība, cīņa pēc balvām utt., kas var radīt negatīvas izjūtas, atgādinot skolā notiekošo.

**Vai norise veidota, sadarbojoties ar skolotājiem un domājot par izglītības saturu?**

Vai norises apraksts atklāj tās mērķi un palīdz skolotājam atrast saikni ar mācību un audzināšanas darba saturu?

Vai paredzēts sagatavot īsu materiālu, kas izmantojams pirms vai pēc norises un kas palīdz skolotājam atcerēties galveno vēstījumu, jauno informāciju, terminus vai tml., kas ir šīs norises pamatā?

**Vai kultūras norise būs skolēniem regulāri pieejama?**

Vai norise būs pieejama visa mācību gada laikā, t. sk., darbdienās / skolas dienas ietvaros?

Vai iesaistītās radošās personas būs pieejamas laika ziņā?

Vai scenogrāfija ir viegli pārvadājama un uzstādāma, neprasot daudz laika?

Vai ir padomāts par skaņu, telpas vizuālo noformējumu, par skatītāju / klausītāju un mākslinieku atrašanās vietu telpā, lai nodrošinātu maksimālu klātbūtnes izjūtu un pieredzes kvalitāti?

Noslēgumā vēlamies akcentēt, ka programma “Latvijas skolas soma” nodrošina skolēniem satikšanos ar kvalitatīvām kultūras un mākslas norisēm, un tādas sagaida šī konkursa rezultātā. Jūs tās veidojat, vienlaikus izzinot savu potenciālo auditoriju un tās vajadzības. Metodiskā puse lai paliek izglītības profesionāļu ziņā.

Vairāk par projektu iesniegšanas kārtību un vērtēšanas kritērijiem – VKKF mājaslapā <http://www.vkkf.lv/>. Projekta pieteikums jāiesniedz projektu pieteikumu sistēmā [https://kkf.kulturaskarte.lv](https://kkf.kulturaskarte.lv/).